Informació sobre el programa "Xarxa Llibres"
29 de octubre de 2015

Carcaixent

Este dimecres es va publicar l’orde de Conselleria en què s’especificaven els procediments i terminis per a poder beneficiar-se de les ajudes del programa Xarxa Llibres de la Generalitat Valenciana. Com ja es va anunciar, es tracta d’un programa de gratuïtat de llibres de text dirigit a la creació d'un banc de llibres i altres materials per a l’alumnat d’Educació Especial, Primària, Secundària i Formació Professional Bàsica, als centres docents públics i privats-concertats de la Comunitat Valenciana.

Els primers 100 euros de l'ajuda es podran sol·licitar a partir de l'1 de desembre a l’Ajuntament de Carcaixent, per la qual cosa caldrà presentar les factures de compra dels llibres. Si les famílies retornen els llibres en bon estat al col·legi a l'acabar el curs al juny, podran cobrar la segona fase de l'ajuda. A més, entraran en el banc de llibres i, per tant, en el curs 2016-17 tindran els manuals gratuïts per als seus fills. En els propers dies informarem les famílies interessades dels passos a seguir per a poder sol·licitar l'ajuda de Xarxa Llibres. Conselleria ha habilitat  el correu xarxallibres@gva.es per als dubtes o qüestions que puguen sorgir a les famílies sobre estes ajudes.